Source: https://aktualizovane.sk/pavol-neplatil-vyzivne-na-dceru-veroniku-sud-ho-poslal-na-rok-do-vazenia/
Timestamp: 2019-10-18 21:43:39+00:00
Document Index: 3821963

Matched Legal Cases: ['súd ', 'súd ', 'súd ', 'súd ', 'súd ', 'súd ']

Pavol neplatil výživné na dcéru Veroniku, súd ho poslal na rok do väzenia – Aktualizované.sk
BANSKÁ BYSTRICA 18. júna (WebNoviny.sk) – Trest jeden rok odňatia slobody nepodmienečne za neplatenie výživného na dcéru Veroniku uložil v utorok senát Krajského súdu v Banskej Bystrici pre 46-ročného Pavla S. z Rohoviec v okrese Dunajská Streda.
Znížený trest na 12 mesiacov
Dlh voči dcére, ktorá sa medzitým už stala plnoletou, dosiahol viac ako 1 400 eur. Krajský i prvostupňový súd konal ako proti ušlému, pretože Pavol sa vyhýbal nielen plateniu výživného, ale i následnému súdnemu konaniu.
Na základe výpovedí matky i dcéry a ďalších dôkazov Okresný súd v Rimavskej Sobote uznal Pavla za vinného z prečinu zanedbania povinnej výživy a vymeral mu trest jeden a pol roka odňatia slobody nepodmienečne.
Jeho obhajkyňa sa odvolala, že trest je neprimerane prísny. Odvolací súd jej vyhovel a trest Pavlovi zmiernil z 18 mesiacov na 12.
17.10.2019 (Webnoviny.sk) - Americký prezident Donald Trump nemal námietky voči dohode Kurdov s Ruskom a sýrskou vládou, ktorej cieľom je ochrániť ich pred tureckou ofenz...
Hrozba ďalšieho stíhania
Zaujímavosťou prípadu je, že matka sa o dcéru i napriek „utekajúcemu otcovi“ sama dokázala postarať. Dievča absolvovalo gymnázium a dalo sa i na vysokoškolské štúdium ošetrovateľstva.
Na pojednávaní na Okresnom súde v Rimavskej Sobote dcéra vypovedala, že otec sa o ňu veľmi nezaujímal. Už ako dospelá sama požiadala o zvýšenie výživného a čaká na rozhodnutie.
V prípade, že Pavol i naďalej nebude prispievať na dcéru, hrozí mu ďalšie trestné stíhanie.
Viac k témam: dlh, Krajský súd Banská Bystrica, náhradné výživné, väzenie
Zdroj: Webnoviny.sk – Pavol neplatil výživné na dcéru Veroniku, súd ho poslal na rok do väzenia © SITA Všetky práva vyhradené.